Simon Kollerup (S), 2013-04-02:
De danske kommuner har en stor og også meget vigtig opgave i at administrere på natur- og miljøområdet, og derfor er det jo vigtigt, at vi hele tiden sørger for, at deres arbejdsbetingelser er så gode som muligt, samtidig med at vi selvfølgelig skal sikre den højst mulige kvalitet.
Derfor bidrager det her lovforslag til en forenkling og en afbureaukratisering af reglerne på natur- og miljøområdet.
Jeg stoler på – og det gør vi generelt i både Socialdemokratiet og regeringen – at kommunerne kan varetage deres ansvar.
Derfor er det også afgørende, at vi giver dem plads til at fokusere på resultaterne frem for de enkelte processer og de proceskrav, der koster penge og sinker udførelsen af vigtige opgaver.
Regler, som kun er til for reglernes skyld, er grus i maskineriet.
Det her lovforslag er jo en del af en samlet pakke, der skal lette kommunernes administration på netop miljø- og naturområdet for i alt 60 mio. kr. frem til 2015.
Det er en del af den kommuneøkonomiaftale, der er lavet mellem regeringen og kommunerne, en kommuneøkonomiaftale, som i parentes bemærket også indeholder en lang række løft på det grønne område, store investeringer i klimatilpasninger og andre ting.
Det her er også noget, kommunerne selv har efterspurgt.
De har nemlig efterspurgt nogle forenklinger af deres opgaver, og derfor foreslår vi bl.a., som det er blevet nævnt, at kommunerne ikke længere skal indberette resultaterne af deres tekniske tilsyn med vandværkerne til Miljøministeriet.
Det betyder ikke, at vandkvalitet og vandmængde skal undtages, og på den måde sikrer vi, at det gode drikkevand stadig væk vil være en realitet i Danmark, men ved at forenkle giver vi kommunerne plads til at fokusere på vigtigere opgaver.
Derudover foreslår vi at ophæve kvalitetsstyringsloven på hele natur- og miljøområdet.
Det mener vi er en vigtig forbedring, for det giver kommunerne et frirum til at sikre den høje kvalitet, på den måde der er bedst og mest effektiv i deres område.
Man må bare huske på, at kvalitetsstyringsloven jo også dikterer en række proceskrav, og derfor kan vi friholde kommunerne fra en række af disse krav og faktisk skabe nogle bedre muligheder for, at der forvaltningsmæssigt i kommunen kan arbejdes bedre på tværs til gavn for både naturen og miljøet og borgerne i kommunen.
Det var jo en lov, der havde til formål at styrke kommunernes forvaltning, da de overtog en række nye opgaver ved kommunalreformen.
Vi har lige fået evalueringen af kommunalreformen lagt frem, og den bekræfter, at loven har bidraget til at opbygge disse fagligt bæredygtige administrationer ude i kommunerne, og derfor er der flere områder, hvor loven simpelt hen ikke er nødvendig længere.
Det er dog stadig frivilligt for kommunerne, om de vil fortsætte med at arbejde med kvalitetsstyring på de områder, hvor der er behov for det, men den vurdering er nu en gang lettest at lave der, hvor administrationen foregår, nemlig direkte i kommunerne.
I Danmark har vi noget af verdens reneste drikkevand, og det skal vi selvfølgelig blive ved med at have.
Derfor sikrer regeringens forslag, at kommunerne stadig vil have præcis de samme tilsyn med vandværkerne, som de havde før; det er kun antallet af indberetninger, der ændres på.
Dette lovforslag vil afskaffe unødvendigt bureaukrati, samtidig med at der sikres høj kvalitet på hele natur- og miljøområdet, og det er derfor, at Socialdemokratiet kan støtte lovforslaget.